Indignarea studenţilor e o urmare a faptului că Olivia Steer a declarat în repetate rânduri că nu susţine vaccinurile şi a prezentat cazuri în care medicamentele au avut consecinţe grave. „Vrem informaţii REALE! Vrem păreri avizate! Vrem oprirea sfaturilor medicale din partea unei persoane fără pregătire de specialitate! Ignoranţa ucide“, este descrierea paginii care a strâns în doar câteva zile aproape 8.500 de adepţi.

În 2014, după ce autorităţile sanitare din România au tras un semnal de alarmă cu privire la faptul că numărul părinţilor care refuză să îşi vaccineze copiii a crescut, Olivia Steer a declarat că „vaccinurile sunt un mit, nu te protejează, te îmbolnăvesc“, afirmând că mult mai important este stilul de viaţă sănătos. „Nu cred în vaccinuri pentru că au în compoziţia lor mercur şi aluminiu, o combinaţie fatală, care de cele mai multe cauzează probleme de sănătate copiilor, iar în cazurile mai grave autism. Mă ţin departe de ele“, declara Steer la momentul respectiv, citată de gandul.info.

De asemenea, Olivia Steer consideră că operaţia de apendicită este una dintre cele mai periculoase şi crede că aceasta se poate vindeca „simplu, naturopat.“

Studenţii au anunţat că pagina va rămâne activă, însă numele va fi schimbat în „Ignoranţa Ucide“, şi vor continua campania de informare în privinţa unei conduite corespunzătoare din punct de vedere medical. După amploarea luată de campania acestora, contul de Facebook al jurnalistei a fost închis pentru o zi, însă vedeta l-a redeschis şi le-a dat şi o replică tinerilor: „Nu sunt medic, nu dau sfaturi, nu pun diagnostic şi nu tratez pe nimeni. Vorbesc doar despre cărţile citite şi experienţele proprii şi-mi exprim liber opiniile.“ Mai mult decât atât, a fost creată şi o pagină de Facebook care susţine informaţiile oferite de Olivia Steer, Go On Olivia Steer.

Vă prezentăm în continuare atât mesajul studenţilor de la Medicină, cât şi pe cel al Oliviei Steer şi vă invităm să vă spuneţi părerea în secţiunea dedicată comentariilor.

Mesajul studenţilor de la Medicină

„- suntem studenţi la Medicină, nu deţinem adevărul absolut. Nu suntem plătiţi de nicio companie, fie ea farmaceutică sau nu, nici de vreo altă persoană, organizaţie, asociaţie, etc.

- nu atacăm persoana Olivia Steer, ci o parte dintre lucrurile pe care dumneaei le propovăduieşte cu obstinaţie şi pe care noi le considerăm inadmisibile în secolul XXI, când ştiinţa şi istoria ne-au demonstrat cu certitudine anumite aspecte (a se vedea mai jos)

- până la ora publicării acestei postări, autismul încă avea o cauza necunoscută (nu vom intra mai departe în polemici în această privinţă, am citat deja mai multe articole din reviste de prestigiu care susţin că autismul şi vaccinurile nu sunt în niciun fel conectate - desigur, se vor găsi numeroase bloguri, pagini, reviste şi chiar persoane din domeniul medical care să ne contrazică şi pe noi şi pe majoritatea oamenilor de ştiinţă)

- ce ştim cu siguranţă este că apendicita este o patologie ameninţătoare de viaţă şi, netratată la timp, duce adesea la decesul pacientului (tratamentul la care ne referim este, desigur, cel chirurgical - nu-şi au locul aici plantele, ceaiurile, sărurile s.a.m.d.)

- ce mai ştim cu siguranţă este că o mămăligă, fie ea şi „caldă şi virtoasă“, nu va vindeca litiaza biliară

- am mai învăţat că deşi încă incurabil, cancerul poate fi depistat, în multe dintre formele sale (în special cel mamar, de col uterin, de prostată sau colon) în stadiile incipiente ale bolii, când şansele de supravieţuire ale pacientului sunt mult crescute cu tratamentul adecvat!

- vaccinul anti-rabic, de exemplu, vă poate salva viaţa. O persoană muşcată de un animal infectat, în lipsa tratamentului adecvat, va muri. Cu certitudine. Nu există leacuri sau remedii sau tratamente alternative.

- mai ştim şi că antibioticele nu se iau oricând şi pentru orice - o răceală e de cele mai multe ori cauzată de un virus (de-aia îi şi spunem viroză, odată ce ne-am lămurit şi noi cum stă treaba, de prin anul 2-3). Şi virusul nu răspunde la antibiotice, care sunt arme de luptă împotriva...bacteriilor! Deci DA, aici suntem de acord cu Olivia Steer, auto-medicaţia este o problemă gravă a vremurilor în care trăim şi trebuie tratată ca atare = prin educare şi informare.

- o dietă echilibrată, da, este cheia pentru o stare de sănătate excelentă! Obezitatea, colesterolul crescut sunt doar câteva dintre problemele care contribuie la numărul crescut de pacienţi diabetici sau hipertensivi din ziua de astăzi. Mâncaţi sănătos, faceţi sport, mergeţi la controale medicale periodic!

- poate cel mai important...dacă aveţi o problemă de ordin medical, primul impuls nu trebuie să fie acela de a da search pe Google, deşi e uşor...ADRESAŢI-VĂ MEDICULUI! Poate veţi întâlni şi medici care par grăbiţi, care par că nu vor să vă asculte - sunt oameni şi ei! - trataţi-i cu respect şi răbdare şi vă vor trata la fel...şi dacă nu se întâmplă asta, nu vă pierdeţi speranţa în ei, mai încercaţi o dată, la următorul, care nu va fi uitat acel jurământ pe care l-a depus la finalul celor şase ani de facultate!

Vă mulţumim încă o data pentru susţinere şi vă invităm să informaţi, la rândul dumneavoastră, persoanele apropiate!“

Mesajul Oliviei Steer

„Am mai zis-o şi o voi mai zice. Sunt jurnalist de meserie. Primul lucru pe care îl face un gazetar, în virtutea profesiei, e să pună la îndoială autoritatea şi recomandările ei avizate. Nici nu trebuie să fii om de presă ca să îţi fi pierdut deja încrederea în politicieni, în stat şi în orice sistem (inclusiv medical), după ce reprezentanţii lor au fost prinşi de atâtea ori minţind, furând, sfidând opinia publică. Einstein spunea că „încrederea prostească într-o autoritate este cel mai mare duşman al adevărului“ şi el e singurul în care îmi vine, câteodată, să mă încred prosteşte. Niciun medic ori student la medicină dintre cei care au intrat pe pagina asta să ameninţe, să intimideze, să înjure şi să pretindă obedienţă oarbă, nu a explicat (şi nici nu poate) cum reuşesc mercurul, aluminiul, formaldehida din vaccinuri să crească imunitatea celui injectat, când toate acestea fac parte din categoria substanţelor cu cel mai înalt grad de toxicitate. Argumentele pe care le flutură vaccinofilii sunt hilare, din punctul meu de vedere (şi am dreptul la opinii, ca orice român în ţara lui, potrivit Constituţiei), dar, mai grav, cred că pun în pericol, prin promovarea vaccinurilor, viaţa şi sănătatea copiilor. Am văzut cu toţii într-unul din materialele sheruite pe pagină, mai jos, mărturiile victimelor făcute într-o instanţă din America, despre copii perfect sănătoşi deveniţi peste noapte autişti, în urma vaccinului MMR. Iar ei nu sunt cazuri singulare. În America, anual zeci şi sute de victime ale vaccinurilor sunt despăgubite pentru vătămări grave ale sănătăţii. Iar totalul plângerilor e mult mai mare, de oridunul miilor. Un părinte cu discernământ ia aminte la aceste informaţii, caută suplimentar şi nu îşi face păreri sub imperiul fricii, al ameninţărilor şi intimidărilor venite din partea unor medici suspect de zeloşi. Un părinte cu discernământ ascultă ce are să zică un medic alopat, care după ani de zile de practică a vaccinărilor forţate în anii Comunismului, renunţă să le promovoeze şi chiar militează împotriva lor, convins finalmente de situaţia propriului copil, devenit autist, în urma aşa numitei „imunizări obligatorii“. Un părinte cu discernământ care află toate aceste aspecte şi multe altele, după o cercetare minuţioasă şi responsabilă se întreabă obligatoriu: în caz că fiul sau fiica mea se îmbolnăveşte, în urma vaccinurilor, mi-o voi ierta vreodată? Pot să joc ruleta rusească ţintind tâmpla copilului meu? Dovadă ca doar un părinte responsabil şi cu discernământ procedează aşa stă mărturie declaraţia dr. Sandra Alexiu, vicepreşedinta Societăţii Naţionale de Medicina Familiei: „Principala cauză (pentru scădearea ratei vaccinărilor) este refuzul din ce în ce mai mare al părinţilor, iar acest lucru nu se întâmplă doar la noi, este un trend internaţional şi apare în special la părinţii i-n-t-e-l-e-c-t-u-a-l-i“ (Mediafax, 30 octombrie 2014). Intelectuali, deci. Oameni care au acces la informaţie, care înţeleg limba engleză şi pot accesa şi altfel de surse, decât cele oficioase. Vezi, problema vaccinurilor e atât de controversată, după ce atâţia oameni s-au îmbolnăvit grav sau au murit din cauza lor, încât devine o chestiune de viaţă şi de moarte să te îndoieşti de onestitatea şi bunele intenţii ale medicilor, să cauţi să ai acces la informaţii şi din altă zonă decât cea oficială, să poţi să-ţi faci păreri pertinente, de care depinde viaţa ta şi a copiilor tăi. În mod normal, după astfel de informaţii ar trebui să sape presa, dar număra-i te rog reclamele la produsele farmaceutice din calupurile publicitare şi coperţile 2, 3, 4 şi paginile interioare, ca să înţelegi de ce n-o face! Nimeni nu dă socoteală în România în caz că mori tu sau copilul tău, cu atât mai puţin companiile farmaceutice, care au negociat clauze de imunitate cu guvernele şi nu dau socoteală nici penal (la nivelul staffului de conducere), nici financiar (la nivel de companie). Nimeni nu răspunde, deci. În afară de cobaiul, obedientul fără studii medicale, care s-a încrezut în doctorii zeloşi. Cât priveşte sfaturile medicale, am spus-o de nenumărate ori: nu sunt medic, nu dau sfaturi, nu pun diagnostic şi nu tratez pe nimeni. Vorbesc doar despre cărţile citite şi experienţele proprii şi-mi exprim liber opiniile, în mod legal, fără să calomniez şi să înjur pe nimeni. Orice altă interpretare a demersurilor mele trebuie că are o agendă în spate.“